b'\n_START_ARTICLE_\nPraga\n_START_SECTION_\nIstoric\n_START_PARAGRAPH_\nTeritoriul pe care se afl\xc4\x83 azi Praga a fost locuit \xc3\xaenc\xc4\x83 din Paleolitic. Cu mai multe secole \xc3\xaen urm\xc4\x83, prin zon\xc4\x83 treceau drumurile comerciale care legau zonele sudice \xc8\x99i nordice ale Europei \xc8\x99i care urmau cursurile principalelor r\xc3\xa2uri din regiune. De prin anul 500 \xc3\xae.Hr., triburile celtice numite Boii au locuit \xc3\xaen regiunea care avea s\xc4\x83 primeasc\xc4\x83 numele lor \xe2\x80\x93 Boemia. Triburile germanice ale marcomanilor au migrat \xc3\xaen Boemia \xc3\xaen anul 9, sub conducerea regelui Maroboduus. O parte a cel\xc8\x9bilor a migrat c\xc4\x83tre sud, \xc3\xaen vreme ce restul lor a fost asimilat de marcomani. \xc3\x8en anul 568, cea mai mare parte a marcomanilor, \xc3\xaenso\xc8\x9bi\xc8\x9bi de membrii altui trib germanic, lombarzii, au migrat spre sud. Marcomanii r\xc4\x83ma\xc8\x99i au fost asimila\xc8\x9bi de slavii apuseni, care au invadat regiunea. Tribul slav ceh a sosit \xc3\xaen regiune, \xc3\xaen secolul al VII-lea._NEWLINE_\xc3\x8en conformitate cu o legend\xc4\x83 a \xc3\xaentemeierii na\xc8\x9biunii cehe, regina Libu\xc5\xa1e s-a c\xc4\x83s\xc4\x83torit cu un plugar umil pe nume P\xc5\x99emysl, fond\xc3\xa2nd Dinastia P\xc5\x99emyslid. Legendara regin\xc4\x83, care-\xc8\x99i avea re\xc8\x99edin\xc8\x9ba \xc3\xaen castelul Libu\xc5\xa1in din centrul Boemiei, ar fi avut un \xc8\x99ir de viziuni profetice cu privire la viitorul na\xc8\x9biunii sale. (Cercet\xc4\x83rile arheologice au demonstrat existen\xc8\x9ba unei re\xc8\x99edin\xc8\x9be regale, \xc3\xaen secolul al VII-lea, la Libu\xc5\xa1in). Una dintre aceste profe\xc8\x9bii a fost \xc3\xaen leg\xc4\x83tura cu gloria ora\xc8\x99ului Praga. Regina ar fi spus: "V\xc4\x83d un ora\xc8\x99 \xc3\xaentins, a c\xc4\x83rui glorie va ajunge la stele! V\xc4\x83d un loc \xc3\xaen mijlocul unei p\xc4\x83duri, unde o costi\xc8\x99\xc4\x83 pr\xc4\x83p\xc4\x83stioas\xc4\x83 se ridic\xc4\x83 deasupra r\xc3\xa2ului Vltava. Z\xc4\x83resc un om, care ciople\xc8\x99te pridvorul (prah) pentru cas\xc4\x83. Un castel numit Praha va fi construit aici. C\xc3\xa2nd prin\xc8\x9bii \xc8\x99i ducii se vor opri \xc3\xaen fa\xc8\x9ba pragului ei, se vor \xc3\xaenchina la castel \xc8\x99i la ora\xc8\x99ul \xc3\xaenconjur\xc4\x83tor."_NEWLINE_De prin anul 800, monarhii cehi au cucerit aproape \xc3\xaentreaga Boemie. Primul monarh boemian atestat documentar este prin\xc8\x9bul Borivoj P\xc5\x99emyslovec, care a domnit \xc3\xaen a doua jum\xc4\x83tate a secolului al IX-lea. So\xc8\x9bia prin\xc8\x9bului, Liudmila (care a devenit, dup\xc4\x83 moarte, sf\xc3\xa2nta patroan\xc4\x83 a Boemiei ), a fost cre\xc8\x99tinat\xc4\x83 de Sfin\xc8\x9bii Metodiu \xc8\x99i Chiril, care au adus cre\xc8\x99tinismul \xc3\xaen regiune, \xc3\xaen 863. Borivoj \xc8\x99i-a mutat re\xc8\x99edin\xc8\x9ba din a\xc8\x99ezarea fortificat\xc4\x83 Lev\xc3\xbd Hradec \xc3\xaentr-un palat numit Praha. Curtea palatului a fost numit\xc4\x83, la r\xc3\xa2ndul ei, tot Praha, loca\xc8\x9bia fiind cunoscut\xc4\x83 drept Castelul Praga. \xc3\x8encep\xc3\xa2nd cu domnia lui Borivoj, Castelul Praga a devenit re\xc8\x99edin\xc8\x9ba regilor cehi. Castelul Praga a devenit cea mai mare fort\xc4\x83rea\xc8\x9b\xc4\x83 locuit\xc4\x83 din lume \xc8\x99i este astazi re\xc8\x99edin\xc8\x9ba Pre\xc8\x99edintelui Cehiei._NEWLINE_Nepotul lui Borivoj, prin\xc8\x9bul Venceslau, a ini\xc8\x9biat rela\xc8\x9bii prietene\xc8\x99ti cu Dinastia Saxon\xc4\x83. Venceslau dorea ca Boemia s\xc4\x83 devin\xc4\x83 un partener egal \xc3\xaentr-un mai mare imperiu, a\xc8\x99a cum mai f\xc4\x83cuse parte, de exemplu, din Moravia Mare, fondat\xc4\x83 \xc3\xaen secolul al IX-lea pentru a face fa\xc8\x9b\xc4\x83 atacului avarilor. Orientarea pro-saxon\xc4\x83 nu a fost acceptat\xc4\x83 de fratele lui Venceslau, Boleslau, \xc8\x99i se presupune c\xc4\x83 aceste ne\xc3\xaen\xc8\x9belegeri au fost motivul principal al asasin\xc4\x83rii lui Venceslau la 28 septembrie 929. Prin\xc8\x9bul a fost \xc3\xaengropat \xc3\xaen Rotonda Sf\xc3\xa2ntului Vit, biserica pe care o ctitorise \xc3\xaen timpul vie\xc8\x9bii, aflat\xc4\x83 pe locul \xc3\xaen care se \xc3\xaenal\xc8\x9b\xc4\x83 azi Capela Sf\xc3\xa2ntului Venceslau din Catedrala Sf\xc3\xa2ntului Vit. Dup\xc4\x83 c\xc3\xa2\xc8\x9biva ani, Venceslau a fost canonizat \xc8\x99i a devenit cel mai iubit sf\xc3\xa2nt protector al Boemiei. El este \xe2\x80\x9eBunul rege Venceslau\xe2\x80\x9d din colindele boemiene de Cr\xc4\x83ciun. \xc3\x8en 962, Boleslav \xc8\x99i-a schimbat politica \xc8\x99i Boemia a devenit parte a nou instituitului Imperiu Roman cu Otto I, \xc3\xaemp\xc4\x83rat din dinastia Saxon\xc4\x83._NEWLINE_Pe la \xc3\xaenceputul secolului al X-lea, zona din jurul Cet\xc4\x83\xc8\x9bii Praga s-a dezvoltat \xc3\xaentr-o important\xc4\x83 loca\xc8\x9bie pentru comer\xc8\x9b, un loc frecventat de negustorii din \xc3\xaentreaga Europ\xc4\x83. \xc3\x8en  965, negustorul \xc8\x99i c\xc4\x83l\xc4\x83torul evreu Ibrahim ibn Ya\'qub scria: "Praga este construit din piatr\xc4\x83 \xc8\x99i var \xc8\x99i este cel mai mare centru comercial. Slavii sunt cu to\xc8\x9bii curajo\xc8\x99i \xc8\x99i viteji... Ei ocup\xc4\x83 p\xc4\x83m\xc3\xa2nturile care sunt cele mai fertile \xc8\x99i pline cu diferite alimente."_NEWLINE_\xc3\x8en 973 a fost fondat\xc4\x83 \xc3\xaen Boemia o episcopie cu sediul episcopal \xc3\xaen Cetatea din Praga. Primul episcop de Praga a fost Adalbert, care avea s\xc4\x83 fie canonizat \xc3\xaen 999 \xc3\xaen Biserica Romano-Catolic\xc4\x83._NEWLINE_Al\xc4\x83turi de a\xc8\x99ezarea fortificat\xc4\x83 a Prag\xc4\x83i, o alt\xc4\x83 a\xc8\x99ezare fortificat\xc4\x83 avea s\xc4\x83 fie construit\xc4\x83 \xc3\xaen secolul al XI-lea pe cel\xc4\x83lalt mal al r\xc3\xa2ului Vltava, la Vy\xc5\xa1ehrad, \xc3\xaen timpul domniei prin\xc8\x9bului Vratislav II. Dup\xc4\x83 1085, Vy\xc5\xa1ehrad a devenit, pentru scurt\xc4\x83 vreme, ora\xc8\x99ul de scaun al monarhilor cehi._NEWLINE_Prin\xc8\x9bul Vladislav II, \xc3\xaencoronat \xc3\xaen 1158, a fost ctitorul unui mare num\xc4\x83r de biserici \xc8\x99i m\xc4\x83n\xc4\x83stiri. M\xc4\x83n\xc4\x83stirea Strahov a fost construit\xc4\x83 \xc3\xaen 1142. Primul pod peste r\xc3\xa2ul Vltava \xe2\x80\x93 Podul Judith \xe2\x80\x93 a fost construit \xc3\xaen 1170. Acest pod s-a pr\xc4\x83bu\xc8\x99it \xc3\xaen 1342, iar noul pod, numit mai t\xc3\xa2rziu Podul Carol, a fost construit \xc3\xaen 1357._NEWLINE_\xc3\x8en 1212, Boemia a devenit regat \xc3\xaen momentul \xc3\xaen care Prin\xc8\x9bul Premysl Otakar I a fost ridicat la rangul de rege prin mo\xc8\x99tenirea primit\xc4\x83 de la Frederick al II-lea, cel care avea s\xc4\x83 devin\xc4\x83, \xc3\xaen 1215, \xc3\xaemp\xc4\x83rat. Acest nou statut avea s\xc4\x83 devin\xc4\x83 oficial prin documentul cunoscut ca "Bula de aur a Siciliei". Fiica regelui, Agnes, a fost sanctificat\xc4\x83 dup\xc4\x83 moarte. Agnes a preferat s\xc4\x83 se c\xc4\x83lug\xc4\x83reasc\xc4\x83, \xc3\xaen loc s\xc4\x83 se c\xc4\x83s\xc4\x83toreasc\xc4\x83 cu \xc3\xaemp\xc4\x83ratul Frederick al II-lea. \xc3\x8en timpul domniei regelui Premysl Otakar I a \xc3\xaenceput colonizarea pa\xc8\x99nic\xc4\x83 a Boemiei cu germani. Coloni\xc8\x99tii germani au fost invita\xc8\x9bi \xc3\xaen Boemia \xc8\x99i Moravia. Pentru mai multe sute de ani, p\xc3\xa2n\xc4\x83 la dezvoltarea na\xc8\x9bionalismului, existen\xc8\x9ba unei minorit\xc4\x83\xc8\x9bi germane nu a reprezentat nicio problem\xc4\x83._NEWLINE_\xc3\x8en secolul al XIII-lea, ora\xc8\x99ele au cunoscut o dezvoltare important\xc4\x83. \xc3\x8en jurul Prag\xc4\x83i vechi trei a\xc8\x99ez\xc4\x83ri au primit privilegiile de ora\xc8\x99. A\xc8\x99ezarea de la poalele Cet\xc4\x83\xc8\x9bii Praga a devenit Ora\xc8\x99ul Nou Praga, \xc3\xaen 1257, \xc3\xaen timpul domniei regelui Otakar al II-lea (fiind botezat mai apoi Mal\xc3\xa1 Strana \xe2\x80\x93 Noul Ora\xc8\x99 Praga). Ora\xc8\x99ul Hrad\xc4\x8dany din imediata apropiere a Castelului Praga dateaz\xc4\x83 din 1320. Pe cel\xc4\x83lalt mal al Vltavei, Star\xc3\xa9 M\xc4\x9bsto \xe2\x80\x93 Vechiul Ora\xc8\x99 Praga \xe2\x80\x93 primise, deja, privilegiul de ora\xc8\x99 \xc3\xaen 1230._NEWLINE_\xc3\x8en secolul al XIII-lea, regele Premysl Otakar al II-lea a fost cel mai puternic rege al Sf\xc3\xa2ntului Imperiu Roman de Neam German, el primind supranumele de Regele de fier \xc8\x99i aur. El a mai domnit \xc3\xaen alte \xc8\x99apte \xc8\x9b\xc4\x83ri, iar autoritatea sa se \xc3\xaentindea din Silezia p\xc3\xa2n\xc4\x83 la coasta Adriaticii._NEWLINE_Dinastia Premyslovec a domnit p\xc3\xa2n\xc4\x83 \xc3\xaen 1306, c\xc3\xa2nd s-a stins linia sa masculin\xc4\x83. Tronul a fost mo\xc8\x99tenit de Dinastia Luxemburg, odat\xc4\x83 cu mariajul dintre Eliska, sora ultimului rege Premyslovec, \xc8\x99i Jan de Luxemburg._NEWLINE_Ora\xc8\x99ul Praga a \xc3\xaenflorit \xc3\xaen secolul al XIV-lea, \xc3\xaen timpul domniei \xc3\xaemp\xc4\x83ratului Carol al IV-lea din Dinastia Luxemburg. Carol era fiul prin\xc8\x9besei cehe Eliska Premyslovna \xc8\x99i a lui Jan de Luxembourg. N\xc4\x83scut la Praga, \xc3\xaen 1316, Carol a devenit rege al Boemiei  dup\xc4\x83 moartea tat\xc4\x83lui s\xc4\x83u, \xc3\xaen 1346. Datorit\xc4\x83 eforturilor lui Carol al IV-lea,  episcopia din Praga a fost ridicat\xc4\x83 la rangul de arhiepiscopie \xc3\xaen anul 1344. La 7 aprilie 1348, Carol a fondat prima universitate din Europa Central\xc4\x83, R\xc4\x83s\xc4\x83ritean\xc4\x83 \xc8\x99i Nordic\xc4\x83, care, \xc3\xaen zilele noastre , \xc3\xaei poart\xc4\x83 numele. Universitatea Carol este cea mai veche universitate ceh\xc4\x83 \xc8\x99i prima universitate german\xc4\x83. \xc3\x8en acela\xc8\x99i an, Carol al IV-lea a fondat Nov\xc3\xa9 M\xc4\x9bsto \xe2\x80\x93 Ora\xc8\x99ul Nou,  vecin cu Star\xc3\xa9 M\xc4\x9bsto \xe2\x80\x93 Ora\xc8\x99ul Vechi. Carol a reconstruit Castelul Praga \xc8\x99i Vy\xc5\xa1ehradul, a reconstruit unul dintre podurile ruinate de pe Vltava, care poart\xc4\x83 azi numele s\xc4\x83u \xe2\x80\x93 Podul Carol. Tot \xc3\xaen timpul domniei sale a \xc3\xaenceput construirea Catedralei Sf\xc3\xa2ntul Vit \xc8\x99i au fost ctitorite numeroase alte biserici mai mici. \xc3\x8en 1355, Carol a fost \xc3\xaencoronat la Roma \xc3\x8emp\xc4\x83rat al Sf\xc3\xa2ntului Imperiu Roman. Praga a devenit capitala Sf\xc3\xa2ntului Imperiu Roman. Noul \xc3\xaemp\xc4\x83rat a dorit s\xc4\x83 fac\xc4\x83 din Praga cea mai frumoas\xc4\x83 capital\xc4\x83 european\xc4\x83 \xc8\x99i ora\xc8\x99ul cel mai important al Imperiului. Toate construc\xc8\x9biile ridicate \xc3\xaen acea vreme au folosit grandiosul stil gotic, cu caracteristici decorative locale, numite, mai apoi, \xe2\x80\x9e\xc8\x98coala boemian\xc4\x83\xe2\x80\x9d. \xc3\x8en timpul domniei \xc3\xaemp\xc4\x83ratului Carol al IV-lea, Cehia a fost printre cele mai importante puteri ale vremii._NEWLINE_Situa\xc8\x9bia s-a schimbat, \xc3\xaen mod dramatic, \xc3\xaen timpul domniei slabului rege Venceslau al IV-lea, fiul lui Carol al IV-lea. Preotul Jan Hus, care era \xc8\x99i rectorul Universit\xc4\x83\xc8\x9bii din Praga, \xc3\xae\xc8\x99i \xc8\x9binea predicile \xc3\xaen Capela Bethleem \xc3\xaen limba ceh\xc4\x83 pentru a asigura difuzarea c\xc3\xa2t mai larg\xc4\x83 a ideilor reform\xc4\x83rii bisericii. Execu\xc8\x9bia lui Hus pentru erezie (1415) a dus \xc3\xaen anii care au urmat la declan\xc8\x99area R\xc4\x83zboaielor Husite (cu episodul declan\xc8\x99ator al primei defenestra\xc8\x9bii, c\xc3\xa2nd popula\xc8\x9bia revoltat\xc4\x83 a Prag\xc4\x83i a aruncat pe geamurile prim\xc4\x83riei consilierii or\xc4\x83\xc8\x99ene\xc8\x99ti). Dup\xc4\x83 moartea regelui Venceslau, fratele s\xc4\x83u vitreg, Sigismund, era mo\xc8\x99tenitorul legal al tronului. Husi\xc8\x9bii se opuneau suirii pe tron a unui catolic fervent, care \xc3\xael chemase pe Jan Hus la Conciliul de la Constance, asigur\xc3\xa2ndu-i imunitatea \xc8\x99i care nu se \xc8\x9binuse de cuv\xc3\xa2nt. Sigismund a venit la Praga \xc3\xaen fruntea unei armate de 30.000 de crucia\xc8\x9bi, dorind s\xc4\x83 ob\xc8\x9bin\xc4\x83 capitularea ora\xc8\x99ului \xc8\x99i coroana. \xc3\x8en 1420, \xc8\x9b\xc4\x83ranii r\xc4\x83scula\xc8\x9bi \xc8\x99i solda\xc8\x9bii husi\xc8\x9bi, \xc3\xaen frunte cu faimosul general Jan \xc5\xbdi\xc5\xbeka, l-au \xc3\xaenfr\xc3\xa2nt pe Sigismund (Zikmund) \xc3\xaen B\xc4\x83t\xc4\x83lia de la Muntele V\xc3\xadtkov. Au urmat mai multe \xc3\xaencerc\xc4\x83ri cruciate de \xc3\xaenfr\xc3\xa2ngere a husi\xc8\x9bilor, toate \xc3\xaencheiate cu e\xc8\x99ecuri. Dup\xc4\x83 moartea lui \xc5\xbdi\xc5\xbeka, unitatea husi\xc8\x9bilor s-a n\xc4\x83ruit. Fac\xc8\x9biunea husi\xc8\x9bilor radicali a fost \xc3\xaenvins\xc4\x83, \xc3\xaen cele din urm\xc4\x83, \xc3\xaen b\xc4\x83t\xc4\x83lia de la Lipany (1434), de o coali\xc8\x9bie a husi\xc8\x9bilor modera\xc8\x9bi \xc8\x99i a catolicilor cehi, astfel c\xc4\x83 Sigismund a fost \xc3\xaencoronat ca rege al Boemiei._NEWLINE_\xc3\x8en 1437, Sigismund a murit \xc8\x99i odat\xc4\x83 cu el s-a stins \xc8\x99i linia masculin\xc4\x83 a Dinastiei de Luxembourg. So\xc8\x9bul fiicei lui Sigismund, Elisabeta, ducele de Austria, Albert al II-lea, a devenit noul rege al Boemiei pentru numai doi ani, dup\xc4\x83 care a murit. Urm\xc4\x83torul rege a fost str\xc4\x83nepotul lui Sigismund, n\xc4\x83scut dup\xc4\x83 moartea tat\xc4\x83lui s\xc4\x83u, numit de aceea Ladislau Postumul. Cum \xc8\x99i acest rege a murit la numai 17 ani, consilierul s\xc4\x83u cel mai  apropiat, nobilul George de Pod\xc4\x9bbrady, a fost ales rege al Boemiei at\xc3\xa2t de catolici, c\xc3\xa2t \xc8\x99i de husi\xc8\x9bii ultraqui\xc8\x99ti (modera\xc8\x9bi). El a fost supranumit \xc8\x99i \xe2\x80\x9eregele husit\xe2\x80\x9d. \xc3\x8en timpul domniei sale, Papa a chemat catolicii la organizarea unei cruciade \xc3\xaempotriva ereticilor cehi. Campania militar\xc4\x83  a fost condus\xc4\x83 de regele Ungariei Matei Corvin, care, dup\xc4\x83 \xc3\xaencheierea expedi\xc8\x9biei, a fost \xc3\xaencoronat \xc8\x99i rege al Boemiei. Cum George de Pod\xc4\x9bbrady nu abdicase, se ajunsese \xc3\xaen situa\xc8\x9bia ca Boemia s\xc4\x83 aib\xc4\x83 doi regi. Mai \xc3\xaenainte de moarte, George de Pod\xc4\x9bbrady a f\xc4\x83cut o \xc3\xaen\xc8\x9belegere cu regele Cazimir al IV-lea al Poloniei, prin care urm\xc4\x83torul rege al Boemiei s\xc4\x83 fie ales dintre membrii dinastiei Iagello (so\xc8\x9bia regelui Cazimir al IV-lea era sora r\xc4\x83posatului rege  Ladislaus Posthumous, astfel fiul ei, Vladislav, fiind \xc3\xaenrudit cu dinastia Luxembourg \xc8\x99i, prin aceasta, cu dinastia boemian\xc4\x83 originar\xc4\x83 Premyslovec). Regii din dinastia Iagello au domnit \xc3\xaen Boemia p\xc3\xa2n\xc4\x83 \xc3\xaen 1526, c\xc3\xa2nd ramura masculin\xc4\x83 a Iagellonilor s-a stins odat\xc4\x83 cu moartea lui Ludovic II Iagello, fiul lui Vladislav II Iagellonul._NEWLINE_Urm\xc4\x83torul rege al Boemiei a devenit Ferdinand Habsburg, so\xc8\x9bul Anei Iagello, sora lui Ludovic II Iagello. Urcarea lui pe tron a marcat \xc3\xaenceputul dinastiei Habsburg. Dup\xc4\x83 ce fratele lui Ferdinand, Carol al V-lea, a abdicat de pe tronul Sf\xc3\xa2ntului Imperiu Roman \xc3\xaen 1556,  Ferdinand a fost ales \xc3\xaemp\xc4\x83rat, \xc3\xaen 1558. Dup\xc4\x83 moartea lui, fiul s\xc4\x83u, Maximilian al II-lea, a mo\xc8\x99tenit toate titlurile, mo\xc8\x99tenite mai apoi de urma\xc8\x99ul lui Maximilian, Rudolf al II-lea. Domnia \xc3\xaemp\xc4\x83ratului Rudolf al II-lea a fost o nou\xc4\x83 epoc\xc4\x83 de aur pentru Praga. Praga devenea din nou centrul cultural al Sf\xc3\xa2ntului Imperiu Roman de Neam German. Rudolf era \xc3\xaenrudit cu dinastiile Iagello, Luxemburg \xc8\x99i Premyslovec, dar \xc8\x99i cu Joan cea Nebun\xc4\x83 a Spaniei (fiica reginei Isabella de Castilia \xc8\x99i a regelui Ferdinand al II-lea de Aragon). Joan era mama bunicului lui Rudolf. \xc3\x8en ciuda numeroaselor sale calit\xc4\x83\xc8\x9bi, \xc3\xaemp\xc4\x83ratul Rudolf era un individ excentric \xc8\x99i depresiv. \xc3\x8emp\xc4\x83ratul Rudolf tr\xc4\x83ia \xc3\xaen Castelul Praga \xc3\xaenconjurat de o curte de astrologi, magicieni sau alte personaje bizare. \xc3\x8en ciuda acestui fapt, ora\xc8\x99ul a prosperat foarte mult, \xc3\xaen ora\xc8\x99 tr\xc4\x83ind \xc8\x99i lucr\xc3\xa2nd personalit\xc4\x83\xc8\x9bi celebre ale vremii, precum astronomii Tycho Brahe \xc8\x99i Johannes Kepler, pictorii Giuseppe Arcimboldo, B. Spranger, Hans von Aachen, J. Heintz  \xc8\x99i al\xc8\x9bii. \xc3\x8en 1609, sub influen\xc8\x9ba st\xc4\x83rilor protestante, Rudolf al II-lea, un catolic convins, a emis  "Carta Imperial\xc4\x83 a \xc3\x8emp\xc4\x83ratului", prin care erau asigurate libert\xc4\x83\xc8\x9bi religioase f\xc4\x83r\xc4\x83 egal \xc3\xaen Europa acelor vremuri. Numero\xc8\x99i germani protestan\xc8\x9bi, at\xc3\xa2t luterani, c\xc3\xa2t \xc8\x99i calvini, au emigrat \xc3\xaen Boemia. Unul dintre ace\xc8\x99ti emigran\xc8\x9bi germani a fost contele luteran J.M. Thurn, care a fost conduc\xc4\x83torul celei de-a treia defenestra\xc8\x9bii de la Praga, evenimentul care a declan\xc8\x99at, \xc3\xaen 1618, r\xc4\x83zboiul de treizeci de ani._NEWLINE_Pe tronul Boemiei au urmat fratele lui Rudolf, Matthias (care nu a avut copii), \xc8\x99i v\xc4\x83rul celui din urm\xc4\x83, arhiducele Ferdinand de Styria, acceptat de Dieta din Boemia ca urma\xc8\x99 prezumtiv, \xc3\xaen momentul \xc3\xaen care Matthias s-a \xc3\xaemboln\xc4\x83vit grav. St\xc4\x83rile protestante din Boemia nu au privit cu ochi buni aceast\xc4\x83 decizie. Tensiunile dintre protestan\xc8\x9bi \xc8\x99i catolici (prohabsburgici) a dus la a treia defenestra\xc8\x9bie de la Praga, \xc3\xaen timpul c\xc4\x83reia oficialii catolici au fost arunca\xc8\x9bi pe ferestrele Castelului Praga (23 mai 1618). \xc3\x8en ciuda faptului c\xc4\x83 cei trei catolici au supravie\xc8\x9buit, protestan\xc8\x9bii au \xc3\xaenlocuit oficialit\xc4\x83\xc8\x9bile catolice. Incidentul a declan\xc8\x99at r\xc4\x83zboiul de treizeci de ani. Dup\xc4\x83 moartea lui Matthias, Ferdinand de Styria a fost ales \xc3\xaemp\xc4\x83rat, cu numele de Ferdinand al II-lea, dar nu a fost acceptat ca rege al Boemiei de comunitatea protestant\xc4\x83. \xc3\x8en schimb, pe tronul Boemiei a fost ales calvinul Frederick al V-lea de Pfalz. Conflictul care a urmat a fost unul dintre catolici \xe2\x80\x93 cei germani, sprijini\xc8\x9bi de spanioli, polonezi, bavarezi, dar  \xc8\x99i de luteranii saxoni anticalvini\xc8\x99ti \xe2\x80\x93 \xc8\x99i protestan\xc8\x9bi (condu\xc8\x99i de contele J.M. Thurn) \xe2\x80\x93 luterani silezieni, lusatiani \xc8\x99i moravi. \xc3\x8emp\xc4\x83ratul Ferdinand al II-lea a ie\xc8\x99it \xc3\xaenving\xc4\x83tor \xc8\x99i a fost \xc3\xaencoronat ca rege al Boemiei. El a proclamat declan\xc8\x99area procesului de recatolicizare a \xc8\x9binuturilor cehe. Dou\xc4\x83zeci \xc8\x99i \xc8\x99apte de lideri protestan\xc8\x9bi au fost executa\xc8\x9bi la 21 iunie 1621 \xc3\xaen Pia\xc8\x9ba Ora\xc8\x99ului Vechi \xe2\x80\x93 3 nobili, 7 cavaleri \xc8\x99i 17 burghezi, printre ei afl\xc3\xa2ndu-se \xc8\x99i Dr. Jan Jesenius, rectorul Universit\xc4\x83\xc8\x9bii din Praga. Cei mai mul\xc8\x9bi lideri protestan\xc8\x9bi, \xc3\xaen frunte cu J.M. Thurn, au reu\xc8\x99it s\xc4\x83 fug\xc4\x83. Cei r\xc4\x83ma\xc8\x99i nu se a\xc8\x99teptaser\xc4\x83 la durit\xc4\x83\xc8\x9bile campaniei de recatolicizare. Protestan\xc8\x9bii au fost obliga\xc8\x9bi s\xc4\x83 retrocedeze toate propriet\xc4\x83\xc8\x9bile care apar\xc8\x9binuser\xc4\x83 vreodat\xc4\x83 bisericii catolice. Au fost interzise toate credin\xc8\x9bele necatolice. Nobililor protestan\xc8\x9bi li s-au oferit alternativele convertirii sau emigr\xc4\x83rii. Limba german\xc4\x83 a primit acela\xc8\x99i statut cu cel al limbii cehe. Dup\xc4\x83 Pacea de la Westphalia, Ferdinand a mutat curtea imperial\xc4\x83 la Viena, iar Praga a intrat \xc3\xaentr-un proces lent de declin, care a provocat reducerea popula\xc8\x9biei de la aproximativ 60.000 la cam 20.000.\n_START_SECTION_\nCartierul evreiesc din Praga\n_START_PARAGRAPH_\nSecolul al XVII-lea a fost considerat Epoca de Aur a evreimii pragheze. Comunitatea evreiasc\xc4\x83 se ridica la apoximativ 15.000 de membri, adic\xc4\x83 30% din \xc3\xaentreaga popula\xc8\x9bie a ora\xc8\x99ului. Aceast\xc4\x83 popula\xc8\x9bie forma cea mai mare comunitate a\xc8\x99chenazic\xc4\x83 din lume, \xc3\xaen acele vremuri. \xc3\x8entre anii 1597 \xe2\x80\x93 1609, Judah Loew ben Bezalel a fost rabinul-\xc8\x99ef al Prag\xc4\x83i. El este considerat cel mai mare savant evreu din istoria Prag\xc4\x83i, morm\xc3\xa2ntul s\xc4\x83u din Vechiul Cimitir Evreiesc devenind un important loc de pelerinaj. _NEWLINE_Expulzarea evreilor din Praga de c\xc4\x83tre Maria Tereza de Austria, \xc3\xaen 1745, act bazat pe presupusa lor colaborare cu armatele prusace, a fost o grea lovitur\xc4\x83 dat\xc4\x83 comunit\xc4\x83\xc8\x9bii iudaice din ora\xc8\x99. Evreii au fost readmi\xc8\x99i \xc3\xaen ora\xc8\x99 dup\xc4\x83 3 ani, \xc3\xaen 1748. \xc3\x8en 1848, au fost deschise por\xc8\x9bile ghetoului din Praga. Fostul cartier evreiesc (redenumit Josefov, \xc3\xaen 1850) a fost demolat \xc3\xaen cursul a\xc8\x99a-numitei "asan\xc4\x83ri a ghetoului" de la sf\xc3\xa2r\xc8\x99itul secolului al XIX-lea \xc8\x99i \xc3\xaenceputul celui de-al XX-lea.\n_START_SECTION_\nSecolul al XVIII-lea\n_START_PARAGRAPH_\n\xc3\x8en 1689, un mare incendiu a devastat Praga, care, \xc3\xaens\xc4\x83, a fost reconstruit\xc4\x83 \xc8\x99i renovat\xc4\x83 rapid.  \xc3\x8en secolul care a urmat, popula\xc8\x9bia ora\xc8\x99ului a crescut ne\xc3\xaentrerupt, \xc3\xaen 1771 tr\xc4\x83ind aici 80.000 de locuitori. Mul\xc8\x9bi dintre ace\xc8\x99tia erau negustori boga\xc8\x9bi care, al\xc4\x83turi de aristocra\xc8\x9bi, au \xc3\xaembog\xc4\x83\xc8\x9bit ora\xc8\x99ul cu numeroase palate, biserici \xc8\x99i parcuri, duc\xc3\xa2nd la apari\xc8\x9bia unei versiuni a stilului baroc renumit\xc4\x83 \xc3\xaen toat\xc4\x83 lumea. \xc3\x8en 1784, \xc3\xaen timpul domniei \xc3\xaemp\xc4\x83ratului Iosif al II-lea, cele patru a\xc8\x99ez\xc4\x83ri urbane cre\xc8\x99tine \xc3\xaenvecinate \xe2\x80\x93 Mal\xc3\xa1 Strana, Nov\xc3\xa9 M\xc4\x9bsto, Star\xc3\xa9 M\xc4\x9bsto \xc8\x99i Hrad\xc4\x8dany \xe2\x80\x93 au fost \xc3\xaentr-o singur\xc4\x83 entitate urban\xc4\x83, \xc3\xaen vreme ce cartierul evreiesc, Josefov, a devenit parte a noului ora\xc8\x99 doar \xc3\xaen 1850. Revolu\xc8\x9bia industrial\xc4\x83 a avut un efect puternic asupra Prag\xc4\x83i, ap\xc4\x83r\xc3\xa2nd fabrici noi care aveau avantajul proximit\xc4\x83\xc8\x9bii minelor de c\xc4\x83rbuni \xc8\x99i de minereu de fier. \xc3\x8en 1817 a fost creat\xc4\x83 o nou\xc4\x83 suburbie, Karl\xc3\xadn, popula\xc8\x9bia ora\xc8\x99ului dep\xc4\x83\xc8\x99ind \xc3\xaen cur\xc3\xa2nd cifra de 100.000 de locuitori. Prima gar\xc4\x83 de cale ferat\xc4\x83 a fost construit\xc4\x83 \xc3\xaen ora\xc8\x99, \xc3\xaen 1842.\n_START_SECTION_\nSecolul al XIX-lea\n_START_PARAGRAPH_\n\xc3\x8en 1806, Napoleon Bonaparte a provocat disolu\xc8\x9bia Sf\xc3\xa2ntului Imperiu Roman. \xc3\x8emp\xc4\x83ratul Roman Francisc al II-lea a abdicat. El avea s\xc4\x83 devin\xc4\x83 \xc3\xaemp\xc4\x83rat al Austriei, cu numele de Francisc I._NEWLINE_Valul revolu\xc8\x9bionar al anului 1848, care a zguduit Europa, a atins, \xc3\xaen egal\xc4\x83 m\xc4\x83sur\xc4\x83, \xc8\x99i Praga. Revolu\xc8\x9bia ceh\xc4\x83 a fost \xc3\xaen\xc4\x83bu\xc8\x99it\xc4\x83 \xc3\xaen s\xc3\xa2nge. \xc3\x8en anii care au urmat, mi\xc8\x99carea na\xc8\x9bionalist\xc4\x83 ceh\xc4\x83, care se opunea mi\xc8\x99c\xc4\x83rii similare a germanilor,  a luat o amploare deosebit\xc4\x83. Cehii au preluat controlul asupra Consiliului or\xc4\x83\xc8\x99enesc \xc3\xaen 1861._NEWLINE_\xc3\x8en 1867, \xc3\xaemp\xc4\x83ratul Franz-Iosif I a \xc3\xaenfiin\xc8\x9bat Monarhia Dualist\xc4\x83 Austro-Ungar\xc4\x83, format\xc4\x83 din Imperiul Austriac \xc8\x99i Regatul Ungariei.\n_START_SECTION_\nSecolul al XX-lea\n_START_PARAGRAPH_\nCa mo\xc8\x99tenitor al tronului austro-ungar a fost proclamat fiul \xc3\xaemp\xc4\x83ratului Franz-Iosef, Franz-Ferdinand d\'Este, dup\xc4\x83 sinuciderea pricipelui mo\xc8\x99tenitor Rudolf. Ferdinand s-a c\xc4\x83s\xc4\x83torit cu Sofia von Chotek dintr-o familie aristocrat\xc4\x83 ceh\xc4\x83. Ei au locuit la Castelul  Konopiste, nu departe de Praga. Noul principe mo\xc8\x99tenitor era \xc3\xaen favoarea transform\xc4\x83rii Monarhiei Dualiste \xc3\xaen Monarhie Tripla Austro-Ungar\xc4\x83-Ceh\xc4\x83, dar, la 28 iunie 1914, el \xc8\x99i so\xc8\x9bia sa au fost asasina\xc8\x9bi la Sarajevo. Asasinatul a fost pretextul pentru declan\xc8\x99area Primului R\xc4\x83zboi Mondial._NEWLINE_\xc3\x8enfr\xc3\xa2ngerea Austro-Ungariei \xc3\xaen prima conflagra\xc8\x9bie mondial\xc4\x83 a dus la disolu\xc8\x9bia imperiului \xc8\x99i la apari\xc8\x9bia pe harta politic\xc4\x83 a Europei a noi state, teritoriile cehe \xc8\x99i slovace form\xc3\xa2nd Republica Cehoslovacia. Praga a fost aleas\xc4\x83 capital\xc4\x83 a noului stat. Ora\xc8\x99ul s-a dezvoltat at\xc3\xa2t din punct de vedere urbanistic, c\xc3\xa2t \xc8\x99i economic. \xc3\x8en 1930, Praga avea aproximativ 850.000 de locuitori._NEWLINE_De-a lungul celei mai mari p\xc4\x83r\xc8\x9bi a istoriei sale, Praga a fost un ora\xc8\x99 multietnic, cu importante comunit\xc4\x83\xc8\x9bi ale cehilor, germanilor \xc8\x99i evreilor. Dac\xc4\x83, \xc3\xaen 1848, germanii formau majoritatea popula\xc8\x9biei ora\xc8\x99ului, \xc3\xaen 1883 ei reprezentau numai 13,52% dintre locuitorii Prag\xc4\x83i, iar \xc3\xaen 1910 numai 5,97%, \xc3\xaen principal, datorit\xc4\x83 afluxului de cehi din Moravia \xc8\x99i Boemia veni\xc8\x9bi s\xc4\x83 \xc3\xaengroa\xc8\x99e clasa muncitoare a ora\xc8\x99ului, dar \xc8\x99i datorit\xc4\x83 asimil\xc4\x83rii unora dintre germani. Minoritatea german\xc4\x83 \xc8\x99i cea evreiasc\xc4\x83 vorbitoare de limb\xc4\x83 german\xc4\x83 a continuat s\xc4\x83 locuiasc\xc4\x83, in principal, \xc3\xaen cartierele vechi, centrale ale ora\xc8\x99ului, \xc3\xaen vreme ce cehii reprezentau majoritatea absolut\xc4\x83 \xc3\xaen noile cartiere muncitore\xc8\x99ti. Din 1939, odat\xc4\x83 cu ocuparea Cehhoslovaciei de c\xc4\x83tre Germania Nazist\xc4\x83, evreii din Praga au fost extermina\xc8\x9bi in timpul Holocaustului sau au fugit din \xc8\x9bar\xc4\x83. Cei mai mul\xc8\x9bi evrei supravie\xc8\x9buitori ai r\xc4\x83zboiului, din Praga \xc8\x99i din restul \xc8\x9b\xc4\x83rii, au emigrat, \xc3\xaen timpul comunismului, \xc3\xaen mai multe valuri succesive determinate de preluarea puterii de c\xc4\x83tre comuni\xc8\x99ti, \xc3\xaenfiin\xc8\x9barea statului Israel \xc8\x99i \xc3\xaen\xc4\x83bu\xc8\x99irea Prim\xc4\x83verii de la Praga de c\xc4\x83tre Uniunea Sovietic\xc4\x83 \xc8\x99i alia\xc8\x9bii ei. La sf\xc3\xa2r\xc8\x99itul secolului trecut, comunitatea evreiasc\xc4\x83 din Praga num\xc4\x83ra aproximativ 800 de membri, iar in 2006 aproximativ 1.600 praghezi s-au declarat ca fiind evrei._NEWLINE_\xc3\x8en timpul ocupa\xc8\x9biei naziste, Praga a fost unul dintre pu\xc8\x9binele ora\xc8\x99e europene ner\xc4\x83v\xc4\x83\xc8\x99ite de bombardamentele aeriene, dar locuitorii capitalei au fost persecuta\xc8\x9bi \xc8\x99i oprima\xc8\x9bi de nazi\xc8\x99ti. Politicieni sau intelectuali cehi, a\xc8\x99a cum a fost fostul prim-ministru Alois Eli\xc3\xa1\xc5\xa1, au fost uci\xc8\x99i sau \xc3\xaenchi\xc8\x99i cu sprijinul informatorilor germani \xc8\x99i al colabora\xc8\x9bioni\xc8\x99tilor cehi._NEWLINE_Insurec\xc8\x9bia din Praga a fost declan\xc8\x99at\xc4\x83 pe 5 mai 1945, c\xc3\xa2nd rezisten\xc8\x9b\xc4\x83 ceh\xc4\x83, cu sprijinul temporar al unor unit\xc4\x83\xc8\x9bi ale Armatei Ruse de Eliberare (RAO), aflate, \xc3\xaen mod formal, \xc3\xaen serviciul Waffen SS, profit\xc3\xa2nd de \xc3\xaenaintarea unit\xc4\x83\xc8\x9bilor sovietice \xc8\x99i americane, s-au ridicat la lupt\xc4\x83 \xc3\xaempotriva ocupantului nazist. Armata a III-a American\xc4\x83 de sub comanda generalului Patton se afla la Pilsen, la numai c\xc3\xa2teva ore distan\xc8\x9b\xc4\x83 de Praga, \xc3\xaen timp ce trupele Armatei Ro\xc8\x99ii  de sub comanda mare\xc8\x99alului Konev traversau \xc3\xaen for\xc8\x9b\xc4\x83 grani\xc8\x9bele Moraviei. Generalul Patton era dispus s\xc4\x83 declan\xc8\x99eze atacul pentru eliberarea Prag\xc4\x83i, dar a fost \xc3\xaempiedicat s\xc4\x83-\xc8\x99i duc\xc4\x83 la \xc3\xaendeplinire planurile de generalul D. Eisenhower. Generalul Eisenhower ceruse permisiunea Marelui Stat Major Sovietic ca americanii s\xc4\x83 declan\xc8\x99eze atacul, dar a fost refuzat. O \xc3\xaen\xc8\x9belegere prealabil\xc4\x83 de la Yalta prevedea ca Boemia s\xc4\x83 fie eliberat\xc4\x83 de sovietici. \xc3\x8en cele din urm\xc4\x83, la 9 mai 1945, dup\xc4\x83 capitularea oficial\xc4\x83 a Germaniei Naziste, sovieticii au luat cu asalt Praga. Doar la 12 mai au \xc3\xaencetat definitiv luptele \xc3\xaen Cehia. Ocupa\xc8\x9bia german\xc4\x83 a cauzat - dup\xc4\x83 unele surse - moartea a 270.000 de cehoslovaci, \xc3\xaentre care peste 77.000 de evrei cehoslovaci, ale c\xc4\x83ror nume sunt \xc3\xaenscrise pe pere\xc8\x9bii sinagogii Pinkas din Praga._NEWLINE_Etnicii germani din Praga (\xc8\x99i din restul Cehoslovaciei, de altfel) ori au fugit, ori au fost str\xc4\x83muta\xc8\x9bi \xc3\xaen cursul lunilor care au urmat eliber\xc4\x83rii capitalei. \xc3\x8en timpul transfer\xc4\x83rii for\xc8\x9bate a germanilor au avut loc violen\xc8\x9be locale cu un num\xc4\x83r necunoscut de victime din r\xc3\xa2ndul str\xc4\x83muta\xc8\x9bilor._NEWLINE_Dup\xc4\x83 r\xc4\x83zboi, Praga a redevenit capitala Cehoslovaciei. La \xc3\xaenceput, mul\xc8\x9bi cehi aveau sentimente de recuno\xc8\x99tin\xc8\x9b\xc4\x83 fa\xc8\x9b\xc4\x83 de solda\xc8\x9bii sovietici eliberatori. De\xc8\x99i Armata Ro\xc8\x99ie a p\xc4\x83r\xc4\x83sit \xc3\xaen c\xc3\xa2teva luni de la terminarea r\xc4\x83zboiului Cehoslovacia, \xc8\x9bara a r\xc4\x83mas sub controlul strict politic al Uniunii Sovietice. \xc3\x8en februarie 1948, o lovitur\xc4\x83 de stat comunist\xc4\x83 a asigurat preluarea puterii de alia\xc8\x9bii politici ai sovieticilor._NEWLINE_Via\xc8\x9ba intelectual\xc4\x83 liberal\xc4\x83 praghez\xc4\x83 a suferit sub regimul totalitarist, \xc3\xaen ciuda unor eforturi notabile ale noilor autorit\xc4\x83\xc8\x9bi pentru renovarea monumentelor avariate de luptele celui de-al Doilea R\xc4\x83zboi Mondial, ca \xc8\x99i de sprijinire a culturii de mas\xc4\x83. Scriitorii cehoslovaci, la cel de-al patrulea congres al breslei \xc8\x9binut la Praga, \xc3\xaen 1967, au luat o pozi\xc8\x9bie foarte critic\xc4\x83 la adresa regimului. Ei l-au provocat pe noul Secretar General al comuni\xc8\x99tilor cehoslovaci, Alexander Dub\xc4\x8dek, s\xc4\x83 proclame un nou curs al politicii interne. Astfel a \xc3\xaenceput scurta perioad\xc4\x83 a "socialismului cu fa\xc8\x9b\xc4\x83 uman\xc4\x83". Noua politic\xc4\x83 cehoslovac\xc4\x83, cunoscut\xc4\x83 cu numele de "Prim\xc4\x83vara de la Praga", urm\xc4\x83rea reformarea democratic\xc4\x83 a institu\xc8\x9biilor statului comunist. Uniunea Sovietic\xc4\x83 \xc8\x99i alia\xc8\x9bii s\xc4\x83i din Pactul de la Var\xc8\x99ovia, cu excep\xc8\x9bia notabil\xc4\x83 a Rom\xc3\xa2niei, au reac\xc8\x9bionat violent \xc3\xaen august 1968, ocup\xc3\xa2nd militar \xc8\x9bara \xc8\x99i oprind cursul reformelor._NEWLINE_\xc3\x8en 1989, dup\xc4\x83 c\xc4\x83derea Zidului Berlinului \xc8\x99i victoria Revolu\xc8\x9biei de catifea, Cehoslovacia s-a eliberat \xc3\xaen cele din urm\xc4\x83 de influen\xc8\x9bele comuniste \xc8\x99i sovietice, iar Praga a \xc3\xaenflorit \xc3\xaenc\xc4\x83 o dat\xc4\x83 \xc3\xaen condi\xc8\x9biile noilor realit\xc4\x83\xc8\x9bi economice \xc8\x99i sociale din \xc8\x9bar\xc4\x83. \xc3\x8en 1993, dup\xc4\x83 dizolvarea pa\xc8\x99nic\xc4\x83 a federa\xc8\x9biei cehoslovace, Praga a devenit capitala noului stat Republica Ceh\xc4\x83.  Praga este capitala a dou\xc4\x83 unit\xc4\x83\xc8\x9bi administrative ale Cehiei: Pra\xc5\xbesk\xc3\xbd kraj \xe2\x80\x93 Regiunea Praga \xc8\x99i St\xc5\x99edo\xc4\x8desk\xc3\xbd kraj \xe2\x80\x93 Regiunea Boemia Central\xc4\x83. Cu toate acestea, Praga nu face parte, din punct de vedere geografic, din Regiunea Boemia Central\xc4\x83.\n_START_SECTION_\nEconomia\n_START_PARAGRAPH_\nProdusul intern brut/cap de locuitor al capitalei este de aproape dou\xc4\x83 ori mai mare dec\xc3\xa2t media pe Republica Ceh\xc4\x83, adic\xc4\x83 33.784 \xe2\x82\xac (puterea de standard de cump\xc4\x83rare) \xc3\xaen 2004, care este 157,1% fa\xc8\x9b\xc4\x83 de media pe Uniunea European\xc4\x83, ceea ce plaseaz\xc4\x83 Praga printre cele mai bogate 12 regiuni ale UE. \xc3\x8en plus, nivelul pre\xc8\x9burilor este mult mai sc\xc4\x83zut dec\xc3\xa2t \xc3\xaen alte ora\xc8\x99e._NEWLINE_\xc3\x8en Praga \xc8\x99i-au stabilit cartierele generale europene mai multe companii interna\xc8\x9bionale._NEWLINE_Din ultimul deceniu al secolului trecut, Praga a devenit o loca\xc8\x9bie important\xc4\x83 pentru companiile interna\xc8\x9bionale sau hollywoodiene produc\xc4\x83toare de film. Spre deosebire de alte ora\xc8\x99e europene, Praga nu a suferit mari distrugeri \xc3\xaen timpul celui de-al Doilea R\xc4\x83zboi Mondial, ora\xc8\x99ul fiind folosit ca decor pentru diferite scene din ora\xc8\x99e interbelice precum Amsterdamul ori Londra.  Combina\xc8\x9bia dintre arhitectura interesant\xc4\x83, pre\xc8\x9burile sc\xc4\x83zute, scutiri de impozite \xc8\x99i o infrastructur\xc4\x83 preexistent\xc4\x83 pentru arta cinematografic\xc4\x83 s-a dovedit extrem de atractiv\xc4\x83 pentru companiile produc\xc4\x83toare de film.\n_START_SECTION_\nSistemul integrat de transport\n_START_PARAGRAPH_\nInfrastructura public\xc4\x83 de transport este format\xc4\x83 dintr-un sistem integrat de metrou cu trei linii \xc8\x99i 54 de sta\xc8\x9bii, tramvaie (inclusiv "tramvaiul nostalgic" nr. 91), autobuze , un funicular spre dealul Pet\xc5\x99\xc3\xadn \xc8\x99i un telescaun la Gr\xc4\x83dina Zoologic\xc4\x83 din Praga. Toate serviciile de transport au un sistem comun de plat\xc4\x83 \xc8\x99i sunt parte a Dopravn\xc3\xad podnik hl. m. Prahy (Compania de transport a ora\xc8\x99ului capital\xc4\x83 Praga).\n_START_SECTION_\nCalea ferat\xc4\x83\n_START_PARAGRAPH_\nOra\xc8\x99ul este centrul sistemului de c\xc4\x83i ferate cehe, care deserve\xc8\x99te \xc3\xaentreaga Republic\xc4\x83 Ceh\xc4\x83 \xc8\x99i \xc8\x9b\xc4\x83rile vecine._NEWLINE_Praga are dou\xc4\x83 sta\xc8\x9bii interna\xc8\x9bionale de cale ferat\xc4\x83: Hlavn\xc3\xad n\xc3\xa1dra\xc5\xbe\xc3\xad (numit\xc4\x83 uneori \xc8\x99i Wilsonovo n\xc3\xa1dra\xc5\xbe\xc3\xad) \xc8\x99i Praha Hole\xc5\xa1ovice. Exist\xc4\x83 un num\xc4\x83r de sta\xc8\x9bii pentru transportul suburban. Pentru viitor este prev\xc4\x83zut\xc4\x83 o cre\xc8\x99tere a importan\xc8\x9bei transportului pe calea ferat\xc4\x83 \xc3\xaen capital\xc4\x83.\n_START_SECTION_\nTransportul aerian\n_START_PARAGRAPH_\nPraga este deservit\xc4\x83 de Aeroportul Interna\xc8\x9bional Ruzyn\xc4\x9b, care este aeroportul-sediu al Liniilor Aeriene Cehe.  Ora\xc8\x99ul este legat de diferite ora\xc8\x99e europene prin linii aeriene low-cost. Aeroportul Interna\xc8\x9bional Ruzyn\xc4\x9b este considerat unul dintre cele mai moderne aeroporturi din Europa.\n_START_SECTION_\nTaxiuri\n_START_PARAGRAPH_\nServiciile de taxi din Praga sunt \xc3\xaemp\xc4\x83r\xc8\x9bite \xc3\xaen trei sectoare: companiile mari de transport, transport prin maxi-taxi \xc8\x99i taximetri\xc8\x99ti independen\xc8\x9bi.'